Ttu lidú diatu isintu ata ritupa ka benne rilhapike tisa len Tata Do Yebáha.
Lo neda diatuha,
niha betetsá ttu nuila kwiti riꞌitu.
Nuilaha yuꞌu ttu espíritu xxegwi latini,
espíritu xxegwiha ruinna kini rinne yaꞌana.
Ixeni belhiu ribea ka xxananiha len nuilaha de rinne yaꞌana.
Nuilaha nna udulo ttebana danalhana riꞌitu lentu Pabluha,
nianna rinnena idisa rana:
―Ka nubiyú reki nii ankakana ka benne rixúni Tata Do Yebaa benne ra xxeni xxatta leeha.
Rixúnie kana kini rigixxiꞌakana gasina odilábie ka benne.
Ixe ubisa gwadána,
aníha‑ba ruin nuilaha rekina.
Nianna tti bitisin Pabluha nna bedhaka disana espíritu xxegwi yuꞌu lati nuilaha nna rana espírituha:
―¡Jesucristuha rudettia rulisaa lu,
beria lati nuila‑ni!
Loora tteba nna beria tteba espírituha lati nuilaha.
Ttaka ka xxananiha,
tti ute dákinna deki labíru dhaakana kweakana belhiu len nuilaha,
nianna tti bedaxxukana Pabluha lhe Silas‑ni nna ure naꞌayakana ke nna chekana ke roꞌo yoꞌo lagwiha.
Nianna tti gwagaꞌakana ke lo ka uxtisiha.
Tti chi seꞌeke arlo ka nu runi elhuxtisiha,
nianna ra ka nu chekana keha ka uxtisiha:
―Ka nubiyú seꞌe nii ankakana ka nu Israel nna rekikana rutsatsakana ka benne lheꞌesi geriꞌi‑ni
lhe ruleꞌekinna riꞌi nu labikinna ruinkana nu abittu dika uinriꞌi,
nigaba ulabiriꞌi nu rákana lhe,
kumu riꞌi benne Romaba ankariꞌi.
Nianna bebiꞌi noo tteba yiesiha Pabluha lhe Silas‑ni lhe.
Ka uxtisiha nna benkana mandadu kini galhi tribakana xo ka Pabluha kini ukulhakana ke len ya diti.
Iki de chi uya xxattakana ka Pabluha,
nianna tti bedheakana ke lisiyya,
nna tti rákana nu ruyúna roꞌo lisiyyaha:
“Uyú tsitsilu ka nuní.”
Nubiyú ruyúna roꞌo lisiyyaha nna,
tti rákana na aníha,
laꞌaniala nna begaꞌaruna ka Pabluha lheꞌe lisiyya nu do axtaru lhiꞌuha,
nianna tti begaꞌana yien niꞌake lheꞌe ka yieru sia lheꞌe ttu yaga tee niha.
Ttaka ttiba tu riluela nuha udulo Pabluha lenna Silas‑ni rilhapikana tisa len Tata Do Yebáha lhe rulhakana gebie lhe.
Adíru ka nu tee lheꞌe lisiyyaha nna gwedo nagaba tekana.
Ttiruba ttu nnelaba bixú idí nna ttiruba bitá itúba lisiyyaha.
Nianna biyali tteba iyába ka puerta ge lisiyyaha lhe beyasigaba ka cadena xika iyá ka nu tee lisiyyaha lhe.
Tti chi beben nu ruyúna roꞌo lisiyyaha nna bilenna chi du yali ka puertaha.
Nianna tti uleana espada geniha nna la labana ruinna uin geni kumu ukinna ganna chiba boxunni ka nu tee lisiyyaha.
Ttaka Pabluha nna unnena idisa,
rana nuha:
―¡Bittu uinlu aná!
¡Niiba tee iyába riꞌitu!
Nu ruyú roꞌo lisiyyaha nna unnaba ttebana ttu gi kini ilenna,
nianna riresubana utaꞌana.
Itú rixidibana bedú xibini arlo Pabluha lhe Silas‑ni lhe.
Nianna tti bebeana ka Pabluha nna unnaba tisana rana kana:
―Tata to,
¿bíla anka nu unia kini odilá Tata Do Yebáha neti ganna?
Lakana nna bekabikana geni,
rákana na:
―Ugía lelu ge Jesucristu benne anke Xxanariꞌiha.
Laꞌania nna gwalábalu lhe gwalágaba iyá ka benne gelu seꞌe lheꞌe lisiluha lhe.
Nianna tti utixxiꞌakinna na ge Jesús benne anke Xxanariꞌiha lhe iyába ka benne seꞌe lheꞌe lisiniha lhe.
Lo relaha tteba nna utína lo gwe ge ka Pabluha,
anágaba nna udi ttegabana inda itupa lenna iyá ka benne seꞌe lheꞌe yoꞌo geniha.
Nianna tti dechena ka Pabluha lisiniha begona kana yetta nna yalhá itta bedú leni itupa lenna iyába ka benne seꞌe lheꞌe yoꞌo geniha de chi ugía lekani ge Tata Do Yebáha.
Tti chi ugwani dilaha nna udhelha tteba ka xuedaha ka gwensinaha kini ugía ka nuha gweasikana nu ruyúna roꞌo lisiyyaha:
―Chinka olhálu ka nuná.
Nu ruyúna roꞌo lisiyyaha nna utixxiꞌenna Pabluha,
rana na:
―Ka xuedaha chi udhelhakana rákana chinka olháya le.
Laxkala chinka gwaleria nna besiru gwaleyya.
Ttaka Pabluha nna rana ka gwensinaha:
―Riꞌitu ankatu benne Roma nna kwentaba uyakana riꞌitu arlo benne.
Nigaba a ulea liikana bixa bentu nna ladiba begaꞌakana riꞌitu lisiyya.
Nnanna nna,
¿si ruinbakana sigába ebeakana riꞌitu?
¡Labí eria riꞌitu!
Labakana itakana kini ebeakana riꞌitu.
Ka gwensinaha nna besinkana utixxiꞌakinna ka xuedaha nu ra Pabluha.
Ka xuedaha nna usibakinna tti binakana deki ka Pabluha ankakana benne Roma.
Nianna tti ugíakana gwannaba ditibakana len Pabluha lhe Silas‑ni lhe kini dhike elha xen lasi gekani.
Nianna tti bebeakana ke lisiyya nna unnabakana lenke kini eriake lheꞌesiha.
Tti beria Pabluha lenna Silas‑ni lheꞌe lisiyyaha,
nianna deyya ttebake besinke lisi Lidia‑ni.
Iki de chi unne lenke ka betsi to geriꞌi seꞌe niha lhe bodú ittake le ka benneha lhe,
nianna tti bedáke deyyake.